AQSh va Xitoy Tiananmen voqealari bo'yicha tortishmoqda
Xitoy o'shanda harbiylar o'qidan o'lgan, hibsga olingan, yo'qolgan har bir shaxs haqida ma'lumot berishi lozim, deydi Qo'shma Shtatlar.
Qo'shma Shtatlar Xitoyni 1989-yil Tiananmen maydonidagi namoyishlar ketidan qamoqqa olingan odamlarni ozod etishga chaqirmoqda. Ammo Xitoy Tashqi ishlar vazirligi AQShning bu talabi yuzasidan keskin norozilik bildirib, Amerikadan Xitoy ichki ishlariga aralashmaslikni, rasmiy Pekinni asossiz ayblamaslikni so'ragan. Bugun voqealarga roppa-rosa 23 yil to'ldi. AQSh Davlat departamenti so'zlovchisi Mark Tonerning aytishicha, Xitoy o'shanda harbiylar o'qidan o'lgan, hibsga olingan va yo'qolgan har bir shaxs haqida ma'lumot berishi lozim. Ularning yaqinlarini ta'qib etishni bas qilish zarur, deydi Toner. 1989-yil 4-iyunida Pekinning Tiananmen maydonida minglab talabalar namoyishi tanklar bilan bostirilgan edi. O'lganlar soni aniq emas. Ayrimlar yuzlab desa, boshqalar hisobicha, minglab odam qirilgan. Xitoy hukumati aksil-inqilob isyonni bostirib, to'g'ri ish qilganmiz, deydi. Mahalliy matbuotda o'sha kun voqealari haqida gapirish taqiqlangan.